Mesures urgents per mitigar els efectes de la pandèmia sobre l'economia
El Govern ha donat llum verda a un segon decret de mesures urgents per lluitar contra els efectes que la pandèmia del Covid-19 pugui tenir sobre diversos àmbits que afecten l'economia catalana.
L'acord aprovat avui complementa el ja aprovat pel Govern el passat dijous 12 de març.
El decret afecta la contractació púbica, la salut i gestió de residus sanitaris, la transparència, i el transport públic i la gestió tributària.
Moratòria en els terminis d'autoliquidació i pagament de tots els tributs propis i cedits de la Generalitat de Catalunya fins que finalitzi l'estat d'alarma decretat pel Govern espanyol el passat 14 de març.
Es posa en marxa un ajut de fins a 2.000 euros per a aquells treballadors autònoms dedicats a activitats de les quals se n'hagi decretat el tancament per la crisi del coronavirus, i que alhora acreditin una reducció dràstica i involuntària de la seva facturació.
Per accedir a l'ajut s'hauran d'acreditar pèrdues econòmiques el mes de març del 2020 en relació amb l'any anterior.
En el cas que el treballador tingui una antiguitat el Règim Especial de Treballadors Autònoms inferior a un any, s'agafarà com a referència la mitjana de facturació mensual des de l'alta.
L'ajut s'atorgarà fins que s'exhaureixi la partida habilitada de 7,5 milions.
El Govern vol garantir que les empreses que treballen per a la Generalitat segueixin cobrant i mantenint l'ocupació malgrat no puguin prestar efectivament el servei.
En aquest sentit, la Generalitat es farà càrrec de les despeses salarials i de les pòlisses d'assegurança dels treballadors de les empreses afectades des que es va decretar l'ordre de tancament dels diferents equipaments.
Inclou contractes de neteja, transport i menjador escolar, centres especials d'ensenyament i vigilància, i els contractes d'obres i serveis adjudicats per la Generalitat o el seu Sector Públic.
Les meses de contractació es podran reunir sense assistència presencial, tot respectant la transparència que exigeix la Llei de contractes de sector públic.
Així mateix, s'autoritza els ens locals a fer servir la tramitació d'emergència en matèria de contractació en determinats supòsits, i el Centre de Tecnologies i Telecomunicacions de la Generalitat (CTTI) a recórrer a procediments d'emergència en el subministrament d'ordinadors portàtils, llicències de programari, ampliació de les infraestructures de xarxa corporatives, desenvolupament i evolució d'aplicacions mòbils de servei a la ciutadania o d'altres que siguin necessaris per garantir la prestació dels serveis de la Generalitat i del seu sector públic mentre duri la situació d'excepcionalitat.
El Servei d'Urgències de Vigilància Epidemiològica de Catalunya funcionarà mitjançant un servei de guàrdies que s'assignaran, segons un sistema de rotació, als metges i personal d'infermeria adscrit a la Secretaria de Salut Pública.
Les sol·licituds d'accés a la informació pública es podran presentar, únicament, per mitjans electrònics.
El Govern es compromet a estudiar l'impacte de la caiguda dels ingressos tarifaris com a conseqüència de la disminució de l'activitat econòmica, i a incloure dins de les previsions econòmiques l'increment de les despeses dels diferents operadors com a conseqüència de la necessitat de disposar de més recursos personals i materials.
Inclou ajuts a autònoms i moratòria en el pagament de tributs de la Generalitat